Ixias skrik laat wakker om Wits te klop | Netwerk24
Niemand is nog in hegtenis geneem in verband met die aanval op 'n man (41) en 'n vrou (21) wat Sondagaand in 'n koeëlreën in Soweto dood is nie.
Ixias skrik laat wakker om Wits te klop
Deur Marnus Kok 22 April 2021 18:22
'n Aanvanklik lustelose vertoning deur die Ixias het hulle so byna hul eerste nederlaag in vanjaar se Varsitybeker-rugbyreeks besorg.
Tog het die Bloemfonteiners vasgebyt om 'n begeesterde Wits Donderdag naelskraap met 19-11 in Pretoria te klop. Diegene wat die afgelope paar wedstryde bederf was met die opwindende spel van die span van die Rosestad, het straks sowat 50 minute van die wedstryd gewonder wat skort.
Die vlugvoetige Cohen Jasper, heelagter van die Ixias, het Donderdag 'n paar keer gevaarlik teen Wits in Pretoria gelyk. Foto: Gallo Images
Die wenspan het 'n magdom foute begaan – die bal is byvoorbeeld 'n hele paar keer in kontaksituasies verloor.
Daarby het die Johannesburgers duidelik hul huiswerk gedoen en die Ixias se beweegruimte met goeie lakwerk aan bande gelê.
Die gevolg was 'n rustydtelling van 11-7 in Wits se guns.
Selfs al het die spelers Cohen Jasper (heelagter) en Ricoman Titus (vleuel) goeie lopies vir die wenspan ingekry, kon hulle nie die doellyn oorsteek nie.
Maar toe verwissel die Ixias van rat.
Eers het hul kaptein en flank, Luvuyo Ndevu, in die 59ste minuut oorgeduik vir sy span om die voortou te neem. Kort daarna het Janus Venter (haker) sy tweede drie gedruk om die telling 19-11 in die Bloemfonteiners se guns te maak.
Teen die einde het Wits omtrent kamp opgeslaan in die Ixias se helfte van die veld, maar die wenspan se verdediging het gehou.
Die wenspan se flank Hans Terblanche was uitstekend by die afbreekpunte en hy was sonder twyfel sy span se beste speler.
The @ikeytigers started the second half exactly how they ended the first! Athi Gazi picks up his brace??. #RugbyThatRocks pic.twitter.com/M98Sh10hzX
— Varsity Cup (@varsitycup) April 22, 2021
• In nog 'n wedstryd in die studentereeks Donderdag het die Universiteit van Kaapstad se spelers agt keer gaan druk om die Shimlas maklik met 59-5 in die Jakarandstad af te ransel.
Waar dit die Kapenaars se vierde oorwinning op 'n streep is, is die Vrystaters steeds segeloos vanjaar.